Diari Oficial de la Generalitat Valenciana


Sumari del DOGV 9876, del 21-06-2024 (2024/5905)

RESOLUCIÓ de 17 de juny de 2024, de la secretària autonòmica de Cultura i Esport, per la qual es regula i concedix una subvenció directa a l'Associació Professional d'Arxivers i Gestors de Documents Valencians per a l'exercici 2024.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9876

Data del DOGV
:   21-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5905


Data del document
:   17-06-2024

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Descriptors 

:   * Vicepresidència Primera i Conselleria de Cultura i Esport

RESOLUCIÓ de 17 de juny de 2024, de la secretària autonòmica de Cultura i Esport, per la qual es regula i concedix una subvenció directa a l'Associació Professional d'Arxivers i Gestors de Documents Valencians per a l'exercici 2024. [2024/5905]  
La Llei 8/2023, de 27 de desembre, de pressupostos de la Generalitat per a l'exercici 2024, preveu, amb càrrec al programa 452A00, «Llibre, arxius i biblioteques», centre gestor Z88479198, secció G0118, servici G011802 i capítol IV, la línia de subvenció línia S0790, amb la denominació «Subvenció nominativa a l'Associació Arxivers de la Comunitat Valenciana», amb una dotació de 25.000 euros, de regulació nominativa i concessió directa, i que té com a descripció i finalitat la realització d'activitats de suport als servicis d'arxius municipals. L'entitat beneficiària és l'Associació Professional d'Arxivers i Gestors de Documents Valencians.  
En l'annex de l'esmentada línia nominativa, l'Associació Professional d'Arxivers i Gestors de Documents Valencians té assignada una subvenció per un import de 25.000 euros per a l'exercici de 2024. Esta línia de subvenció es troba inclosa en el Pla estratègic de subvencions de la Vicepresidència Primera i Conselleria de Cultura i Esport, per al període 2024-2026, aprovat per Resolució de 12 de febrer de 2024, de la subsecretària de la Vicepresidència Primera i Conselleria de Cultura i Esport (p. d. Resolució delegació de competències de 13 d'abril de 2022, DOGV núm. 9328, de 29.04.2022), que inclou en el capítol referit de la Direcció General de Cultural esta línia de subvenció.  
  
L'article 22 de la Llei 38/2003, de 17 de novembre, general de subvencions, establix en l'apartat 2.a la possibilitat de concedir de manera directa les subvencions previstes nominativament en els pressupostos generals de l'Estat, de les comunitats autònomes o de les entitats locals, en els termes arreplegats en els convenis i en la normativa reguladora d'estes subvencions.  
D'altra banda, l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, establix que podran concedir-se de manera directa, mitjançant una resolució, les subvencions previstes nominativament en la Llei de pressupostos de la Generalitat, entenent-se com a tals aquelles l'objecte, la dotació pressupostària i el destinatari de les quals figuren inequívocament en els seus annexos.  
En este sentit, la lletra d de l'apartat 4 de l'article 160 de l'esmentada Llei 1/2015 disposa que les persones titulars de les conselleries seran les competents per a la concessió de les subvencions nominatives, i l'apartat 5 del mateix article preveu que l'exercici d'esta competència es podrà delegar.  
D'esta manera, mitjançant la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, es delega en la persona titular de la Secretaria Autonòmica de Cultura i Esport les resolucions de concessió de subvencions de manera directa, que corresponguen al seu àmbit competencial, a què es referixen els articles 22.2 i 28 de la Llei 38/2003, de 17 de novembre, general de subvencions, i l'article 168 de la Llei 1/2015, de 6 de febrer, de la Generalitat, del sector públic instrumental i de subvencions.  
La Vicepresidència Primera i Conselleria de Cultura i Esport és el departament del Consell al qual, en virtut del que disposa l'article 3 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, li corresponen les competències en matèria de cultura, promoció cultural, patrimoni cultural i esport, en el desplegament del qual impulsa, entre altres iniciatives, diverses línies de foment i col·laboració amb entitats i administracions públiques amb les quals coadjuva en la consecució d'una programació cultural diversa i àmplia en tot el territori.  
L'Associació Professional d'Arxivers i Gestors de Documents Valencians preveu en els seus estatuts el foment de la defensa del patrimoni documental com a bé cultural, així com establir canals d'informació i col·laboració amb institucions públiques competents en la gestió d'arxius. L'article 4 dels seus estatuts assenyala expressament entre les finalitats de l'Associació els arxius valencians i totes les persones que hi treballen com a objecte fonamental, per la qual cosa l'Associació s'obliga a actuar impulsant la millora i el prestigi dels arxius i també dels professionals que es dediquen a estos en tots els nivells a fi de garantir, per als centres i per a les persones, una presència digna en tots els àmbits de l'Administració i un augment del pes propi, així com preparar-los per a les funcions que els correspon exercir.  
  
Així mateix, preveu l'assessorament i la col·laboració amb totes les institucions que tinguen competències sobre els arxius, perquè el nostre patrimoni documental siga objecte d'una atenció adequada, així com la participació de l'Associació en els processos d'elaboració normativa que sobre arxius impulsen les administracions públiques.  
Per les raons exposades, la Llei de pressupostos de la Generalitat 8/2023, de 27 de desembre, preveu la concessió directa d'una subvenció a l'Associació Professional d'Arxivers i Gestors de Documents Valencians per un import de 25.000 euros.  
S'ha aplicat el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. Les subvencions que es concedixen en esta resolució no requerixen la notificació esmentada abans, per no reunir els requisits de l'article 107 del Tractat de Funcionament de la Unió Europea; en concret, per no suposar un avantatge econòmic, ja que l'entitat a la qual va dirigida la subvenció no exercix activitat econòmica que puga oferir béns o servicis en el mercat i, per tant, no hi ha possibilitat de falsejament de la competència que afecte els intercanvis comercials entre estats membres.  
  
Per tot el que s'ha exposat, havent-se seguit els tràmits que arreplega l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que establix la Llei 8/2023, de 27 de desembre, de pressupostos de la Generalitat per a 2024, i en virtut de les competències atribuïdes a la Vicepresidència Primera i Conselleria de Cultura i Esport en el Decret 10/2023, de 19 de juliol, del president de la Generalitat, i de la delegació inclosa en el resolc primer, apartat 2, de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, resolc:  
  
  
Primer. Objecte  
La present resolució té per objecte regular la concessió directa d'una subvenció destinada a l'Associació Professional d'Arxivers i Gestors de Documents Valencians en la Llei 8/2023, de 27 de desembre, de pressupostos de la Generalitat per a l'exercici 2024.  
  
Segon. Raons d'interés públic que concorren en la concessió  
La possibilitat de concedir una subvenció, de caràcter nominatiu, a l'Associació Professional d'Arxivers i Gestors de Documents Valencians està prevista en l'article 22.2.a de la Llei 38/2003, de 17 de novembre, general de subvencions, i en l'article 168.1.A de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i així està prevista de manera expressa en el pressupost de la Generalitat per a 2024, programa 452A00, «Llibre, arxius i biblioteques», centre gestor B69617406, secció G0118, servici G011802 i capítol IV, la línia de subvenció línia S0790, amb la denominació «Subvenció nominativa a l'Associació Arxivers de la Comunitat Valenciana», i amb una dotació de 25.000 euros, que té com a finalitat la realització d'activitats de suport als servicis d'arxius municipals.  
  
La subvenció regulada en esta resolució té caràcter singular, derivat del caràcter d'interés general, ja que és l'única associació d'arxivers en l'àmbit de la Comunitat Valenciana, ateses les activitats exercides per esta i a la finalitat expressament prevista per la Llei 08/2023, de 27 de desembre, de pressupostos de la Generalitat per a l'exercici 2024.  
  
Per part seua, la Vicepresidència Primera i Conselleria de Cultura i Esport és l'òrgan directiu del Sistema Arxivístic Valencià, del qual formen part els arxius municipals de la Comunitat Valenciana, i té encomanats l'estudi, l'enriquiment, la conservació i la restauració del patrimoni documental de la Comunitat Valenciana, així com l'exercici de les facultats per a la seua vigilància i tutela, d'acord amb el Decret 186/2023, de 17 d'octubre, del Consell, d'aprovació del Reglament orgànic i funcional de la Vicepresidència Primera i Conselleria de Cultura i Esport, i en el marc del que disposa la Llei 4/1998, d'11 de juny, de la Generalitat, del patrimoni cultural valencià, modificada per les lleis de la Generalitat 7/2004, de 19 d'octubre, i 5/2007, de 9 de febrer, i per la Llei 3/2005, de 15 de juny, de la Generalitat, d'arxius.  
  
S'ha optat per atorgar l'ajuda mitjançant resolució i no per conveni, d'acord amb l'article 168.1.a de la Llei 1/2015, de 8 de febrer, de la Generalitat, atés que no hi ha cap classe de contraprestació, excepte l'aportació econòmica, que es derive cap a la Generalitat, i que es tracta d'un fet singular i únic en el temps i en els seus efectes.  
  
  
Tercer. Entitat beneficiària  
L'entitat beneficiària de la subvenció és l'Associació Professional d'Arxivers i Gestors de Documents Valencians. Esta associació figura inscrita en la secció primera del registre autonòmic amb el número 10763, des de la seua creació en 1999. La denominació d'Associació Professional d'Arxivers i Gestors de Documents Valencians va ser aprovada en assemblea general de socis el dia 27 de maig de 2023 a costa de ser ratificada en la pròxima assemblea general el dia 24 de maig de 2024. I, una vegada ratificada l'acta del 27 de maig de 2023, en l'assemblea del 24 de maig de 2024 es procedix a la modificació de l'article 1 dels estatuts de l'Associació.  
  
Quart. Activitat subvencionada i gastos subvencionables  
L'import de l'ajuda serà de 25.000 € i anirà destinat a finançar els gastos derivats de la realització d'activitats de suport als servicis d'arxius municipals realitzades per l'Associació Professional d'Arxivers i Gestors de Documents Valencians. Les activitats subvencionades hauran d'estar compreses entre l'1 de gener de 2024 al 14 de novembre de 2024.  
Esta col·laboració es referix, en concret, al finançament per part de la Generalitat de les activitats col·laboratives encaminades a la finalitat de la subvenció, que seran:  
- Activitats formatives de l'àmbit d'interés dels arxius municipals dirigides a les persones associades de l'APAV i als arxivers municipals.  
- Implementar el web de l'APAV amb recursos d'informació i assessorament als arxius municipals.  
- Organització de jornades de l'àmbit d'interés dels arxius municipals dirigides a les persones associades de l'APAV i als arxivers municipals.  
- Publicacions sobre arxivística.  
- Les derivades de la contractació de servicis externs per part de l'Associació Professional d'Arxivers i Gestors de Documents Valencians per a les actuacions objecte d'esta resolució, sense que això supose una relació contractual amb la Generalitat.  
  
  
Quint. Quantia  
L'import de la subvenció s'establix en un màxim de 25.000 €. Este import s'abonarà amb càrrec al programa 452A00, «Llibre, arxius i biblioteques», centre gestor I04431569, secció G0118, servici G011802 i capítol IV, la línia de subvenció línia S0790, del pressupost de la Generalitat per a l'exercici 2024.  
  
Sext. Procediment  
1. L'entitat beneficiària haurà de manifestar, en el termini de quinze dies hàbils a partir de la publicació d'esta resolució en el Diari Oficial de la Generalitat Valenciana, la seua conformitat amb la concessió de la subvenció i amb les presents bases reguladores, per mitjà del procediment GUC 96315.  
2. D'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'ha formalitzat de manera incompleta o no s'han aportat els requisits ni els documents que assenyala esta base, es requerirà a la persona interessada que, en un termini de deu dies hàbils, esmene la falta o adjunte els documents preceptius, amb la indicació que, si no ho fa, es considerarà que desistix, amb una resolució prèvia d'arxivament de l'expedient que caldrà dictar en els termes que preveu l'article 21 de la llei l'esmentada, i quedarà sense efecte la concessió de la subvenció, i perdrà, per tant, el dret a la percepció.  
  
  
Sèptim. Òrgan gestor  
Correspon la tramitació i la gestió de la subvenció a la Direcció General de Cultura.  
  
Octau. Obligacions de les entitats beneficiàries  
1. L'Associació Professional d'Arxivers i Gestors de Documents Valencians estarà subjecta a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei general de subvencions.  
  
2. L'Associació Professional d'Arxivers i Gestors de Documents Valencians estarà obligada a realitzar les activitats subvencionades en els termes d'esta resolució i a justificar la realització en els terminis establits.  
3. En particular, estarà obligada a:  
a) Aportar la justificació dels gastos derivats de les activitats ja realitzades o per realitzar en el moment de la publicació de la resolució de concessió.  
b) Comunicar a l'òrgan concedent l'obtenció de subvencions, ajudes públiques, ingressos o recursos per a la mateixa finalitat. La comunicació s'efectuarà quan es coneguen les aportacions i, en tots els casos, abans de la justificació de l'aplicació que s'ha donat als fons percebuts. Si no ha percebut cap altra subvenció, s'ha de presentar una declaració responsable que ho acredite.  
c) Sotmetre's als controls de la Direcció General de Cultura o altres òrgans competents.  
d) Conservar la documentació justificativa dels gastos i pagaments, inclosos els documents en suport electrònic.  
e) Aportar els tres pressupostos que, si és el cas, i en aplicació de l'article 31.3 de la Llei 38/2003, de 17 de novembre, general de subvencions, haja hagut de sol·licitar l'entitat beneficiària.  
f) Informar de la col·laboració de la Generalitat en tots els suports, esdeveniments i mitjans que li siguen possibles i que estiguen d'acord amb la naturalesa d'esta. De la mateixa manera, l'Associació Professional d'Arxivers i Gestors de Documents Valencians col·laborarà, en la mesura que siga possible, en les activitats públiques de la Generalitat que tinguen relació amb les finalitats de la primera i que esta crega convenients.  
g) Complir les obligacions de publicitat, de conformitat a la Llei 1/2022, de 13 d'abril, de transparència i bon govern de la Comunitat Valenciana. Respecte a les campanyes de publicitat que es duguen a terme, s'haurà de respectar el que establix la Llei 12/2018, de 24 de maig, de la Generalitat, de publicitat institucional.  
h) Aportar una declaració responsable que acredite que es troba al corrent en el compliment de les obligacions per reintegrament de subvencions que se li hagen exigit, de conformitat amb el que disposa l'art. 34.5 de la Llei 38/2003, de 17 de novembre, general de subvencions.  
  
i) Aportar una declaració responsable que acredite no estar incursa en cap de les prohibicions per a obtindre la condició de persona beneficiària de subvencions públiques, de conformitat amb el que establix l'art. 13 de la Llei 38/2003, de 17 de novembre, general de subvencions.  
  
j) Reintegrar els fons percebuts en els supòsits que preveuen l'article 37 de la Llei 38/2003 i l'article 172 de la Llei 1/2015.  
  
k) En general, les obligacions previstes com a bàsiques en la Llei 38/2003 i en el reglament de desplegament.  
4. L'incompliment de les obligacions anteriors produirà la pèrdua del dret al cobrament total o parcial de la subvenció atorgada, i tindrà com a conseqüència la minoració de la subvenció o, si és el cas, el reintegrament de les quantitats percebudes d'acord amb el que disposa el punt dotze d'esta resolució.  
Tot això, sense perjuí, si és el cas, de l'exigència de responsabilitats que puguen correspondre d'acord amb la legislació vigent.  
  
Nové. Règim i termini de justificació de la subvenció  
1. L'entitat beneficiària haurà de presentar, davant de l'òrgan gestor, la justificació adequada de la subvenció, de la realització de l'activitat, del compliment de les condicions imposades, i de la consecució dels objectius previstos en l'acte de concessió de la subvenció.  
El termini màxim per a presentar la justificació finalitzarà el 15 de novembre de 2024.  
2. En concret, l'entitat beneficiària ha de presentar un compte justificatiu del gasto realitzat, que es compondrà dels documents següents:  
  
a) Una memòria d'actuació justificativa del compliment de les condicions imposades en la concessió de la subvenció, amb la indicació de les activitats realitzades i dels resultats obtinguts.  
b) Una memòria econòmica justificativa del cost de les activitats realitzades, que contindrà:  
- Una llista classificada i numerada dels gastos de l'activitat, amb la identificació de la persona o l'entitat creditora i del document, el concepte del gasto, l'import, la data d'emissió i la data de pagament, la relació del gasto amb l'activitat subvencionada, el percentatge d'imputació de cada factura a la subvenció concedida i l'import imputat.  
- Les factures o els documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament, d'acord amb la relació anterior.  
Quant a les factures, han de complir els requisits regulats en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació, i correspondre a la preparació i execució de l'activitat subvencionada dins del període que indica el resolc quart.  
Les factures han de reflectir amb el detall suficient les prestacions realitzades.  
No es podran aportar com a justificant de gastos els albarans, les notes d'entrega ni les factures proforma. L'acreditació dels gastos també es podrà fer mitjançant factures electròniques, sempre que complisquen els requisits exigits per a acceptar-les en l'àmbit tributari.  
  
Si el pagament es realitza en metàl·lic i sempre que la quantitat excedisca dels 1.000 euros, es tindrà en compte el que indica la Llei 11/2021, de 9 de juliol, de mesures de prevenció i lluita contra el frau fiscal.  
- Una llista detallada d'altres ingressos o subvencions que hagen finançat l'activitat subvencionada, amb la indicació de l'import i la procedència.  
c) Declaració responsable firmada per la persona representant legal de l'entitat sobre el compliment de les obligacions que establix la Llei 38/2003, de 17 de novembre, amb la indicació expressa d'estar al corrent en el pagament d'obligacions per reintegrament de subvencions.  
  
3. Tota la documentació justificativa haurà de ser certificada pel secretari/ària de l'Associació, i ser remesa en termini mitjançant el procediment GUC 96785.  
  
Dècim. Forma de pagament de la subvenció  
1. La tramitació del pagament de la subvenció s'iniciarà després que l'Associació Professional d'Arxivers i Gestors de Documents Valencians aporte la justificació dels gastos corresponents, i que la Direcció General de Cultura comprove el que s'ha aportat, la realització de l'activitat o el compliment de la finalitat que determinen la concessió de la subvenció.  
2. No obstant això, el que disposa l'ordinal anterior, i a petició de l'entitat beneficiària, i amb l'acord previ de la junta directiva de l'Associació, es podrà anticipar un 30 % de l'import total de la subvenció, després de la seua concessió, d'acord amb el que establix l'art. 171 de la Llei 1/2015, de 6 de febrer, d'hisenda pública, del sector públic instrumental i de subvencions, de manera immediata des de l'endemà de la publicació en el DOGV de la resolució de concessió. A este efecte, l'entitat beneficiària podrà presentar la sol·licitud de pagament anticipat a partir de l'endemà de publicar-se en el DOGV d'esta ajuda. De conformitat amb l'article 171.5.g de la llei esmentada, per a esta subvenció no s'exigixen garanties dels fons anticipats. La resta de la subvenció s'ha d'abonar amb la justificació prèvia de la totalitat de la subvenció. Les quantitats entregades anticipadament i no justificades s'hauran de reintegrar, amb l'abonament dels corresponents interessos de demora, d'acord amb el que preveuen els articles 16 i 62.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
3. El pagament s'efectuarà, una vegada rebuda la justificació i s'haja acreditat que l'entitat es troba al corrent de pagament de les seues obligacions tributàries i davant de la Seguretat Social, mitjançant una transferència bancària al compte el titular del qual siga l'Associació Professional d'Arxivers i Gestors de Documents Valencians i que estiga donat d'alta en el sistema d'informació pressupostària de la Generalitat.  
En el cas que el compte bancari de l'entitat no estiga donat d'alta en la Generalitat, o calga modificar-ne les dades, l'entitat haurà de donar d'alta les seues dades en el sistema PROPER, en compliment de l'Orde 2/2022, de la Conselleria d'Hisenda i Model Econòmic, per la qual es regulen les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana.  
  
4. L'import del pagament serà, en tot cas, igual a la quantitat correctament justificada, sense que puga ser superior a l'import establit expressament per a esta en el pressupost de la Generalitat per a 2024. D'este import del pagament farà publicitat la Generalitat en la Base de dades nacional de subvencions, d'acord amb el que establix l'article 18 de la Llei 38/2003, de 17 de novembre, general de subvencions.  
  
  
Onzé. Compatibilitat de les ajudes  
L'ajuda concedida serà compatible amb altres subvencions, ajudes, ingressos o recursos procedents de qualsevol administració o ens públic o privat nacional, de la Unió Europea o d'organismes internacionals, i concedides per a la mateixa finalitat que preveu la present resolució. Esta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada, tot això de conformitat amb l'article 65.3.c del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i l'article 168.1.A, apartat c, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Dotzé. Minoració, anul·lació i reintegrament de les subvencions  
1. Es reduirà proporcionalment la subvenció en cas que la justificació dels gastos realitzats no arribe a la quantia atorgada, així com quan s'haja subvencionat una part del cost total de l'activitat, però no es justifique l'import total del gasto que suposa el desenvolupament de l'activitat mencionada.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret d'audiència de l'entitat interessada.  
3. En els casos que preveu l'article 37 de la Llei general de subvencions, l'entitat beneficiària haurà de reintegrar el total o una part de la quantitat percebuda més els interessos de demora corresponents. En estos casos, s'incoarà l'expedient oportú que, amb l'audiència prèvia de l'entitat interessada, resoldrà la persona titular de l'òrgan gestor de la subvenció.  
4. El falsejament o l'ocultació de dades i documents, atés que afecten substancialment la concessió i l'entrega de fons públics, donarà lloc a l'exigència de responsabilitats, tant en l'orde administratiu com en el jurisdiccional competent.  
5. La Vicepresidència Primera i Conselleria de Cultura i Esport es reserva el dret a realitzar totes les inspeccions tècniques i administratives que es consideren necessàries a fi de conformar l'execució correcta de l'actuació subvencionada.  
  
Tretzé. Pla de control  
La Vicepresidència Primera i Conselleria de Cultura i Esport, per mitjà del centre directiu, exercirà el control administratiu mitjançant la revisió de la documentació justificativa presentada a fi de confirmar la correcta execució de l'actuació subvencionada.  
Així mateix, es durà a terme la comprovació material de la realització efectiva de l'objecte de la subvenció mitjançant el pla de control següent:  
a) Tipus de control: durant el primer trimestre natural de l'any següent a aquell en què es publicarà la resolució de concessió de la subvenció, es revisarà novament la documentació administrativa aportada per l'entitat beneficiària de la subvenció i es comprovarà, mitjançant la Base de dades nacional de subvencions, les subvencions rebudes per l'entitat beneficiària per al mateix objecte de subvenció per a evitar concurrències i/o duplicitats.  
Així mateix, es realitzarà el control material de la realització efectiva de les activitats objecte de subvenció, mitjançant comprovacions in situ, en cas de considerar-se oportunes, o bé mitjançant altres procediments, com ara vídeos, fotografies geoetiquetades o datades, o altres mitjans de prova en format electrònic, i també mitjançant la comprovació de les llistes de participants i ponents en les jornades o cursos duts a terme, així com del seguiment de la publicitat en els mitjans de comunicació, procediments que garantisquen la realització adequada de l'activitat subvencionada. Tot això, d'acord amb el que establixen els articles 165.2.(j) i 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
b) Criteris de selecció de la mostra: el control previst en el paràgraf anterior arribarà a tots els gastos.  
c) Conclusions: Es durà a terme una valoració global en la qual s'indicaran, si és el cas, suggeriments per a l'elaboració d'altres plans.  
  
Catorzé. Protecció de dades personals  
1. La gestió d'esta subvenció comporta el tractament de dades de caràcter personal, per la qual cosa s'apliquen les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'estes dades (d'ara en avant, RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Vicepresidència Primera i Conselleria de Cultura i Esport. Plaça de Nules, 3. 46330 València.  
b) Delegació de Protecció de Dades de la Generalitat. Passeig de l'Albereda, 16. 46273 València. Correu electrònic: vvc@oef.dn.  
c) Finalitat del tractament: gestionar la concessió de la subvenció.  
  
d) Les bases de legitimació general aplicables al tractament de dades són les que preveuen els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen este procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-los en els termes que establix esta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d'estes dades a la Conselleria comportarà les conseqüències que preveu l'ordenament jurídic.  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i se suprimiran d'acord amb el que preveu la normativa d'arxius i documentació.  
k) La persona interessada té dret a sol·licitar al responsable del tractament l'accés, la rectificació i la supressió de les seues dades de caràcter personal, així com la limitació o l'oposició tant al tractament d'estes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: https://breu.gva.es/b/V3J1jXOWze  
l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la delegació de Protecció de Dades, de manera presencial o telemàtica, de conformitat amb el que s'indica en la pàgina següent: https://breu.gva.es/b/hwrlksORvt. A més, hi ha la possibilitat de reclamar davant de l'Agència Espanyola de Protecció de Dades.  
Per a més informació, es pot consultar el registre d'activitat de tractament denominat «Ajudes, beques i subvencions», accessible en https://breu.gva.es/b/lmSD047AG3  
  
Quinzé. Règim jurídic aplicable  
Estes subvencions es regiran, a més de pel que disposa esta resolució, per la Llei 38/2003, de 17 de novembre, general de subvencions, i pel reglament de la llei esmentada, aprovat pel Reial decret 887/2006, de 21 de juliol, així com pel que disposa la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per les altres normes de dret administratiu que siguen aplicables.  
  
Setzé. Efectes  
La present resolució produirà efectes a partir de l'endemà de la publicació en el Diari Oficial de la Generalitat Valenciana. De conformitat amb el que establixen els articles 114, 123 i 124 de la Llei del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, esta resolució, que posa fi a la via administrativa, pot ser objecte, potestativament, d'un recurs de reposició o bé pot plantejar-s'hi directament un recurs contenciós administratiu en els terminis corresponents i davant dels òrgans que s'indiquen a continuació:  
  
a) El recurs potestatiu de reposició s'ha d'interposar davant de la Vicepresidència Primera i Conselleria de Cultura i Esport en el termini d'un mes a comptar des de l'endemà de la publicació d'esta resolució.  
  
b) El recurs contenciós administratiu s'ha d'interposar davant de l'orde jurisdiccional contenciós administratiu competent, en el termini de dos mesos a comptar des de l'endemà de la publicació d'esta resolució, de conformitat amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjuí que les persones interessades puguen exercitar qualsevol altra via que estimen oportuna.  
  
València, 17 de juny de 2024.- La secretària autonòmica de Cultura i Esport (p. d. R 13.04.2022, DOGV 29.04.2022): Paula Añó Santiago.